Document ID: 32003D0508

32003D0508
L 174/10
SLUŽBENI LIST EUROPSKE UNIJE
ODLUKA KOMISIJE
od 7. srpnja 2003.
o donošenju odluka Zajednice o uvozu određenih kemikalija u skladu s Uredbom (EZ) br. 304/2003 Europskog parlamenta i Vijeća i o izmjeni odluka 2000/657/EZ i 2001/852/EZ
(Tekst značajan za EGP)
(2003/508/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 304/2003 Europskog parlamenta i Vijeća od 28. siječnja 2003. o izvozu i uvozu opasnih kemikalija (1), a posebno njezin članak 12. stavak 1.,
budući da:
(1)
Na temelju Uredbe (EZ) br. 304/2003, Komisija treba u ime Zajednice odlučiti o dozvoli uvoza u Zajednicu za svaku kemikaliju koja je predmet postupka prethodnog informiranog pristanka (PIC).
(2)
Program Ujedinjenih naroda za okoliš (UNEP) i Organizacija za hranu i poljoprivredu (FAO) imenovane su za pružanje tajničkih usluga za rad privremenog postupka PIC ustanovljenog Završnim aktom Konferencije opunomoćenika na Roterdamskoj konvenciji o postupku prethodnog informiranog pristanka (PIC) za određene opasne kemikalije i pesticide u međunarodnoj trgovini, osobito o Rezoluciji o privremenim sporazumima koji su njome propisani; Konvencija je potpisana 11. rujna 1998., a Zajednica ju je odobrila Odlukom Vijeća 2003/106/EZ (2).
(3)
Komisija, kao zajedničko imenovano tijelo, treba u ime Zajednice i njezinih država članica proslijediti odluke o kemikalijama tajništvu privremenog postupka PIC, dalje u tekstu: „privremeno tajništvo”.
(4)
Privremeno tajništvo zahtijeva da sudionici u postupku PIC prilikom izvješćivanja o svojoj odluci o uvozu koriste posebni obrazac Odgovora zemlje uvoznice.
(5)
Popisu kemikalija, za koje vrijedi privremeni postupak, PIC dodana je kemikalija monokrotofos, kao pesticid, o čemu je Komisiju obavijestilo privremeno tajništvo u obliku smjernica za odlučivanje. Na monokrotofos se već primjenjuje privremeni postupak PIC na način da su određeni vrlo opasni pripravci pesticida koji sadrže monokrotofos, navedeni u Prilogu III. Roterdamskoj konvenciji. Sve dok Zajednica ne ocijeni monokrotofos u okviru Direktive Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (3), kako je zadnje izmijenjena Uredbom (EZ) br. 806/2003 (4), privremeni odgovor koji se odnosi na te pripravke pesticida nalazi se u Odluci Komisije 2000/657/EZ od 16. listopada 2000. o donošenju odluke Zajednice o uvozu određenih kemikalija, u skladu s Uredbom Vijeća (EEZ) br. 2455/92 o izvozu i uvozu određenih opasnih kemikalija (5) kako je izmjenjena Odlukom 2001/852/EZ (6). Sukladno Uredbi Komisije (EZ) br. 2076/2002 od 20. studenoga 2002. o produženju vremenskog roka iz članka 8. stavka 2. Direktive Vijeća 91/414/EEZ i o neuvrštavanju određenih aktivnih tvari u Prilog I. toj Direktivi i povlačenju odobrenja za sredstva za zaštitu bilja koja sadrže te tvari (7), monokrotofos je isključen iz Priloga I. Direktivi 91/414/EEZ, a odobrenja za sredstva za zaštitu bilja koja ga sadrže trebala su biti povučena do 25. srpnja 2003. Privremeni odgovor utvrđen u Odluci 2000/657/EZ stoga bi se trebao zamijeniti konačnom odlukom o uvozu.
(6)
Kemikalije 2,4,5-T, klorobenzilat i fosfamidon spadaju u područje primjene Direktive 91/414/EEZ, kojom se predviđa prijelazno razdoblje tijekom kojeg države članice u očekivanju odluke Zajednice mogu donijeti odluku o tvarima i proizvodima koji su obuhvaćeni područjem primjene te Direktive. Uredbom (EZ) br. 2076/2002 te su tvari isključene iz Priloga I. Direktivi 91/414/EEZ, a odobrenje za sredstva za zaštitu bilja koja sadrže te tvari trebalo je biti povučeno do 25. srpnja 2003. Odluke o uvozu pripravaka pesticida 2,4,5-T, klorobenzilata i fosfamidona, utvrđene Odlukom 2000/657/EZ, koje su predložene kao privremeni odgovori u očekivanju odluke Zajednice, stoga bi trebale biti zamijenjene konačnim odlukama.
(7)
Kemikalije paration i metil paration također su obuhvaćene područjem primjene Direktive 91/414/EEZ. Odlukom Komisije 2001/520/EZ od 9. srpnja 2001. o neuvrštenju parationa u Prilog I. Direktivi Vijeća 91/414/EEZ i o povlačenju odobrenja za sredstva za zaštitu bilja koja sadrže ovu aktivnu tvar (8), te Odlukom Komisije 2003/166/EZ od 10. ožujka 2003. o neuvrštenju metil parationa u Prilog I. Direktivi Vijeća 91/414/EEZ i o povlačenju odobrenja za sredstva za zaštitu bilja koja sadrže ovu aktivnu tvar (9), te tvari su sada isključene iz Priloga I. Direktivi 91/414/EEZ, a odobrenja za sredstva za zaštitu bilja koja ih sadrže, povučena su. Stoga bi se odluke o uvozu pripravaka pesticida parationa i metil parationa, kako je utvrđeno Odlukom Komisije 2001/852/EZ od 19. studenoga 2001. o donošenju odluka Zajednice o uvozu, u skladu s Uredbom Vijeća (EEZ) br. 2455/92 o izvozu i uvozu određenih opasnih kemikalija i o izmjeni Odluke 2000/657/EZ u odnosu na paration i Odluke 2000/657/EZ u odnosu na metil paration, koje su predložene kao privremeni odgovori u očekivanju odluke Zajednice, trebale zamijeniti konačnim odlukama.
(8)
Kemikalija etilen oksid obuhvaćena je Direktivom Vijeća 79/117/EEZ od 21. prosinca 1978. o zabrani stavljanja na tržište i uporabi sredstava za zaštitu bilja koja sadrže određene aktivne tvari (10), kako je zadnje izmijenjena Uredbom (EZ) br. 807/2003 (11). To se odrazilo u konačnoj odluci o uvozu, sadržanoj u Odluci 2001/852/EZ. Etilen oksid je ipak nedavno bio predmet obavijesti u okviru programa Zajednice za ocjenu postojećih tvari na temelju Direktive 98/8/EZ Europskog parlamenta i Vijeća od 16. veljače 1998. o stavljanju biocidnih pripravaka na tržište (12), kojom se predviđa prijelazno razdoblje tijekom kojeg države članice u očekivanju odluke Komisije mogu donijeti odluku o tvarima i proizvodima koji su obuhvaćeni njezinim područjem primjene. Odluka o uvozu, utvrđena Odlukom 2001/852/EZ, stoga bi trebala biti zamijenjena.
(9)
Kemikalije polibrominirani bifenili (PBB) podlijegale su strogim ograničenjima na razini Zajednice na temelju Direktive Vijeća 76/769/EEZ od 27. srpnja 1976. o usklađivanju zakona i ostalih propisa država članica o ograničenjima stavljanja na tržište i uporabe određenih opasnih tvari i pripravaka (13), kako je zadnje izmijenjena Direktivom 2003/11/EZ Europskog parlamenta i Vijeća (14). To se odrazilo na odluku Zajednice o uvozu, koja je objavljena u okružnici PIC V., u kojoj se izvješćuje o stanju na dan 30. lipnja 1995. Ipak, tom Odlukom nije uzeta u obzir potpuna zabrana PBB-a u Austriji iz 1993. Stoga je neophodno zamijeniti tu Odluku o uvozu.
(10)
Mjere predviđene ovom Odlukom u skladu su s mišljenjem Odbora osnovanog sukladno članku 29. Direktive Vijeća 67/548/EEZ (15), kako je zadnje izmijenjena Uredbom (EZ) br. 807/2003,
ODLUČILA JE:
Članak 1.
Privremeni odgovori o uvozu kemikalija 2,4,5-T, klorobenzilata, metil parationa, monokrotofosa i fosfamidona, kako je utvrđeno u Prilogu Odluci 2000/657/EEZ, zamjenjuju se obrascima za odgovor o uvozu koji su utvrđeni u Prilogu I. ovoj Odluci.
Članak 2.
Konačna odluka o uvozu etilen oksida i privremeni odgovor na uvoz parationa, kako je utvrđeno u Prilogu Odluci 2001/852/EZ, zamjenjuju se obrascima za odgovor o uvozu koji su utvrđeni u Prilogu II. ovoj Odluci.
Članak 3.
Konačna odluka o uvozu polibrominiranih bifenila (PBB), objavljena u okružnici PIC V. zamjenjuje se obrascem za odgovor o uvozu koji je utvrđen u Prilogu III. ovoj Odluci.
Sastavljeno u Bruxellesu 7. srpnja 2003.

Labels: 1
14
20
3
6
12